Oficialusis leidinys L 070 , 16/03/1988 p. 0012 - 0013

specialusis leidimas suomių kalba: skyrius 3 tomas 26 p. 0107

specialusis leidimas švedų kalba: skyrius 3 tomas 26 p. 0107



Komisijos Reglamentas (EEB) Nr. 675/88 1988 m. kovo 15 d. nustatantis išsamias pagalbos tam tikrų ryžių veislių auginimui taisykles EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [1] su paskutiniais pakeitimais, padarytais Komisijos reglamentu (EEB) Nr. 3990/87 [2], ypač į jo 8a straipsnio 5 dalį, kadangi 1987 m. gruodžio 18 d. Tarybos reglamentu (EEB) Nr. 3878/87 dėl pagalbos tam tikrų ryžių veislių auginimui [3] nustatytos bendros pagalbos skyrimo taisyklės; kadangi Komisija turi nustatyti atitinkamas išsamias taikymo taisykles; kadangi auginimo plotai ir veislės, kurioms gali būti skiriama parama, yra nustatytos Reglamente (EEB) Nr. 3878/87; kadangi pagal Reglamento (EEB) Nr. 3878/87 3 straipsnį valstybės narės turi įvesti dirbamų plotų ir sodinamų veislių kontrolės sistemą ir deklaracijų sistemą, kurios užtikrintų, kad produktas, kuriam prašoma pagalbos, atitinka pagalbos suteikimui nustatytas sąlygas; kadangi deklaracijose, kurios laikomos pagalbos paraiškomis, turi būti pateikiama būtiniausia informacija, kuri leistų valstybėms narėms vykdyti kontrolės priemones; kadangi turėtų būti aiškiau nurodytos tam tikros Reglamento (EEB) Nr. 3878/87 4 straipsnyje numatytos taisyklės dėl patikrinimų, apibrėžiant būtiniausius tikrintinos informacijos punktus ir, atsižvelgiant į kainą bei administracinius sunkumus, numatyti supaprastintą deklaracijų sistemą, skirtą mažiems plotams; kadangi, viena vertus, reikėtų numatyti priemones, kurios skatintų neteikti faktų neatitinkančių deklaracijų, o, antra vertus, padėtų išlaikyti teisę į pagalbą force majeure ir stichinių nelaimių atveju; kadangi, siekiant sudaryti galimybes ūkininkams visapusiškai pasinaudoti pagalba, turėtų būti nurodytas laikotarpis, per kurį turi būti išmokėta pagalba, ir perskaičiavimo kursas, taikytinas perskaičiuoti į nacionalinę valiutą; kadangi šiame reglamente numatytos priemonės atitinka Grūdų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 1418/76 8a straipsnyje numatyta pagalba suteikiama ryžių veislių, išvardytų Reglamento (EEB) Nr. 3878/87 B priede, kurios auginamos minėto reglamento A priede išvardytuose plotuose, augintojams. 2 straipsnis Pagalba suteikiama tik tiems plotams: a) kurie buvo faktiškai užsodinti, kuriuose buvo atliekami įprasti žemės įdirbimo darbai ir kuriuose ryžiai subrendo; b) dėl kurių buvo pateikta deklaracija pagal Reglamento (EEB) Nr. 3878/87 3 straipsnio 2 dalyje numatytą sistemą. 3 straipsnis 1. Pagal Reglamento (EEB) Nr. 3878/87 3 straipsnyje numatytą sistemą: a) kiekvienas atitinkamas ryžių augintojas valstybės narės, kurioje jis yra, kompetentingai įstaigai pateikia vieną deklaraciją visiems plotams, kuriems prašoma pagalbos. Nesilaikant šios sąlygos, paraiška bus atmesta. Deklaracijos kitiems prekybos metams pateikiamos iki tos dienos, kurią nustato valstybės narės ir kuri yra ne vėliau kaip kiekvienų metų liepos 15 d.; b) deklaracijose nurodoma ši būtiniausia informacija: - pareiškėjo pavardė, vardas ir adresas, - dirbami plotai hektarais ir arais, šių plotų kadastro registro nuorodos numeris arba, jei tokio nėra, apibūdinimas, kurio ekvivalentiškumą pripažįsta įstaiga, atsakinga už tokių plotų patikrinimą, šių plotų savininkų pavardės, vardai ir adresai, - sodinimo dienos ir numatomas derliaus nuėmimo mėnuo bei 10 dienų derliaus nuėmimo laikotarpis, - pasodinta veislė. Prie deklaracijų turi būti pridedamos pirkimo faktūros ir sėklą patvirtinantys dokumentai. 2. Valstybės narės perduoda Komisijai: - duomenis apie plotus ir veisles, dėl kurių buvo pateikta deklaracija, ne vėliau kaip iki auginimo metų liepos 30 d., - duomenis apie plotus ir veisles, kurioms turi būti suteikta pagalba, ne vėliau kaip iki auginimo metų lapkričio 30 d. 4 straipsnis 1. Pagal Reglamento (EEB) Nr. 3878/87 3 ir 4 straipsnius kontrolės priemonės turi būti tokios, kad užtikrintų, jog produktas, kuriam prašoma pagalbos, atitiktų jos suteikimo sąlygas, visų pirma deklaraciją pateikusio asmens teisės gauti pagalbą, faktiškai dirbamų plotų ir sodinamų veislių atžvilgiu. 2. Sistemingi patikrinimai vietoje, numatyti Reglamento (EEB) Nr. 3878/87 4 straipsnyje, apima kiekvieno į deklaraciją įtraukto hektaro patikrinimą. Tačiau, jei deklaracijos skirtos mažiau kaip dviem hektarams, galima atlikti tik administracinius patikrinimus, kartu su ne mažiau kaip 30 % deklaruotų plotų patikrinimu vietoje. 5 straipsnis Nepažeidžiant nacionaliniu lygiu numatytų nuobaudų, kompetentingai įstaigai po 4 straipsnyje numatytų patikrinimų pastebėjus, kad deklaracijos turinys neatitinka faktų dėl dirbamų plotų ir užsodintų veislių, deklaraciją pateikęs asmuo praranda teisę gauti pagalbą visiems deklaracijoje nurodytiems plotams, apie kuriuos buvo pateikta neteisinga informacija. 6 straipsnis Jei įdirbimas nevyko iki produkto subrendimo, kompetentingos nacionalinės institucijos gali patvirtinti force majeure ir stichinių nelaimių atvejus, kurie turėjo didelį poveikį deklaraciją pateikusio asmens ūkininkavimo plotams kaip pagrįstą teisės į pagalbą išsaugojimą. Apie visus ankstesnėje pastraipoje minimus force majeure arba stichinių nelaimių atvejus per tris dienas nuo jų pradžios pranešama valstybės narės kompetentingai institucijai. Jų įrodymai pateikiami per vieną mėnesį nuo šio pranešimo. Valstybės narės praneša Komisijai apie tuos atvejus, kuriuos jos pripažįsta force majeure arba stichinės nelaimės atvejais. 7 straipsnis Valstybės narės pagalbą išmoka nacionaline valiuta ne anksčiau kaip auginimo metų gruodžio 15 d. ir ne vėliau kaip kitų metų sausio 31 d. Pagalba perskaičiuojama į nacionalinę valiutą taikant auginimo metų rugsėjo 1 d. žemės ūkio perskaičiavimo kursą. 8 straipsnis Valstybės narės iki 1988 m. gegužės 1 d. praneša Komisijai apie priemones, kurių jos ėmėsi pagal šį reglamentą. 9 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1988 m. kovo 15 d. Komisijos vardu Frans Andriessen Pirmininko pavaduotojas [1] OL L 166, 1976 6 25, p. 1. [2] OL L 377, 1987 12 31, p. 15. [3] OL L 365, 1987 12 24, p. 3. --------------------------------------------------